Vaišvydavos karjeras
Vaišvydavos karjeras – karjero tvenkinys Lietuvoje, Kauno miesto pietrytiniame pakraštyje, Vaišvydavoje. Sudarytas išeksploatavus smėlio išteklius ir prisipildžius vandens. Tvenkinio ilgis iš šiaurės į pietus – 0,61 km, plotis – iki 0,37 km. Altitudė 63 m. Krantai aukšti, apaugę krūmynais. Šiauriniame ir vakariniame krante įsikūrusi Kauno miesto dalis Vaišvydavos gyvenvietė, rytiniame krante – Kauno rajono Vaišvydavos gyvenvietė. Į pietus esančiame karjere tebevyksta smėlio gavyba. Tvenkinys nenutekantis, priklauso Nemuno baseinui.